БІРЛІГІМІЗ НЫҒАЙЫП, БЕРЕКЕМІЗ АРТА БЕРСІН!
"БІРЛІГІМІЗ НЫҒАЙЫП, БЕРЕКЕМІЗ АРТА БЕРСІН!" | "https://abai.kz/post/38188"
TITLE: БІРЛІГІМІЗ НЫҒАЙЫП, БЕРЕКЕМІЗ АРТА БЕРСІН!
URL: https://abai.kz/post/38188
META: "БІРЛІГІМІЗ НЫҒАЙЫП, БЕРЕКЕМІЗ АРТА БЕРСІН!" | "https://abai.kz/post/38188"
DATE: 20.03.2014
AUTHOR(s): Абай-Ақпарат
TOTAL WORDS: 255
TEXT: Аса қамқор, ерекше мейірімді Алланың атымен бастаймын! Ұлыстың ұлы күні саналған Наурыз – түркі жұртының мерейлі мерекесі. Мұсылмандықты бекем ұстанған қазақ халқы бұл күнді ерекше дайындықпен өткізеді. Ақсақалды қариялар, ақ самайлы әже-апалар ақ дастархан жайып, қонақ күтіп, бата береді. «Ұлыс оң болсын, ақ мол болсын!» – деген тілек-дұғалар айтылатын Наурыз – бірліктің, ынтымақтың, береке мен татулықтың мерекесі. Бұл күні араздасқандар – адамгершілік, ренжіскендер –  рақымдылық жолын ұстанады. Асылында мұсылмандар үшін біреуге ренжуге де, өзгені ренжітуге де болмайды. Алайда осынау ізгілік мерекесінде адамдар кешірімділікке, татулыққа ұйысады. Өйткені, Алла тағала қасиетті Құранда «Кешірім жолын ұстан» деп бұйырған. Наурызды халқымыз діни деп емес, ата-бабамыздан жалғасын тауып келе жатқан ұлттық мереке, салт-дәстүріміздің жалғасы деп тойлайды. Имандылықпен ұштасқан, ұлт жадынан ұмытыла бастаған ұлттық құндылықтарды жандандыруға дін өкілдері де атсалысуда. Қазақстан мұсылмандары діни басқармасы 2014 жылды «Дін мен дәстүр» жылы деп жариялады. Халқымыздың ұғымындағы «көрімдік, ерулік, сүйінші, сыбаға, базарлық, жылу, асар, қол үздік» сынды асыл сөздер мұсылман қазақтың дархан мінез, кеңпейіл, қонақжай, бауырмалдығының бұлтартпас дәлелі. Дәстүріне бекем ұрпақ асыл дініміздегі ізгілікке бастайтын құндылықтарға құрметпен қарайтын болады. Міне, ұлттық мерекеміз әз Наурыз ұрпақты ұйымшылдыққа ұйытады, үлкен-кішіні сыйлай білуге тәрбиелейді. Алла тағала ырыздық-несібемізді молайтып, бірлік-берекемізді арттырғай. Наурыз мерекесі құтты болсын! Ақ мол болсын! Жаратушы Иеміз ел игілігі үшін қызмет етіп жүрген, дініміз бен діліміздің жанашыры болған Елбасына, халық қамын ойлаған азаматтарға күш-қуат, ынтымақ нәсіп еткей! Раббымыз мемлекетіміздің тәуелсіздігін мәңгілік етіп, дініміз бен дәстүрімізді, еліміздің еңсесін биіктетсін! Иманды ұрпақ сабақтастығы жалғасын тауып, ұлы мұраттарға ұмтылған халқымыздың тілегі қабыл, мұраты асыл болғай! Әумин! Ержан қажы МАЛҒАЖЫҰЛЫ, Қазақстан мұсылмандары діни басқармасының төрағасы, Бас мүфти Abai. kz
